section_heading: Vojna karijera
paragraph_text: Paul Behncke rođen je 13. kolovoza 1866. u Süselu u pokrajini Schleswig-Holstein. Behncke je kao kadet u mornaricu stupio u travnju 1883. godine nakon čega je služio na fregati SMS Niobe. U travnju 1886. s činom potporučnika služi na fregati SMS Elisabeth, da bi nakon toga dvije godine služio na topovnjači SMS Wolf na Dalekom istoku. Po povratku u Njemačku, nakon kratkog služenja na SMS Brummeru i SMS Bremseu, od listopada 1892. služi na SMS Deutschland. U travnju 1896. Behncke je promaknut u poručnika, da bi nakon toga dvije iduće godine proveo na dodatnoj obuci na Pomorskoj akademiji. Nakon izlaska iz akademije kao topnički časnik služi na oklopnom krstašu SMS Bayern i bojnom brodu SMS Kaiser Wilhelm II. Idućih sedam godina služi u ministarstvu mornarice, da bi nakon toga postao zapovjednikom lake krstarice SMS Falke. Nakon što je u rujnu 1908. promaknut u kapetana, u rujnu 1909. postaje zapovjednikom bojnog broda SMS Wettin, da bi godinu dana nakon toga u rujnu 1910. postao zapovjednikom bojnog broda SMS Westfalen. U listopadu 1911. Behncke postaje načelnikom u Admiralitetu, da bi neposredno pred početak Prvog svjetskog rata bio unaprijeđen u čin kontraadmirala.